**VEROPROSESSI**

Kaikki alkoi siitä, kun sukuseuran tulokertymä vuodelta 2012 oli tavanomaista suurempi mm. sukukirjan myynnin ansiosta ja siitä, että silloisen käytännön mukaan kahden vuoden jäsenmaksut kertyivät yhdelle vuodelle. Sukuseuralle langetettiin ”mätkyjä”. Samoihin aikoihin Helsingin Sanomien mielipidepalstalla oli kirjoitus sukuseurojen verotuksesta. Kirjoittaja näki kohtuuttomana sen, että sukuseuroja ei pidetty yleishyödyllisinä yhteisöinä. Sukuseuroja verotetaan kuin henkilöitä.

Niinpä sukuseuran hallitus päätti ottaa yhteyttä kirjoittajaan. Henkilötiedot löytyivät. Hän oli Kari T. Ahonen, kanslianeuvos, varatuomari. Yhteydenoton jälkeen hän tarjoutui tukihenkilöksi, jos sukuseura päättää lähteä verotuksen oikaisuvaatimuksiin. Päätettiin lähteä arvaamatta millainen prosessi siitä seurasi.

Ensimmäinen askel oli oikaisuvaatimuksen laatiminen verotuksen oikaisulautakuntaan tammikuussa 2014. Monisivuiseen kirjelmään saatiin bumerangipäätös vuoden 2013 lopussa. Tähän tyytymättömänä seura päätti tehdä monisivuisen valituksen Itä-Suomen hallinto-oikeuteen toukokuussa 2014. Oikeudenvalvontayksiköstä saatiin elokuussa vastine, johon hallinto-oikeudelle laadittiin taas monisivuinen vastaselvitys syyskuussa.

Pohjois-Suomen hallinto-oikeuden tyly päätös saatiin toukokuun lopussa 2015. Oikaisuvaatimus oli hylätty. Tämäkään ei vielä lannistanut oikeuksiaan perääviä valittajia. Tyytymättömänä päätökseen hallitus päätti mennä ”viimeiseen tappiin”, eli ryhdyttiin valmistelemaan monisivuista valitushakemusta Korkeimpaan hallinto-oikeuteen. Kirjelmä lähetettiin heinäkuussa.

”Viimeiseen tappiin” päädyttiin huhtikuussa 2016. Korkeimman hallinto-oikeuden korealla leimalla varustettu lyhyt päätös kuului: ”Valitushakemus hylätään. Korkein hallinto-oikeus ei siten anna ratkaisua valitukseen”.

Daavid ei voittanut Goljatia. Mutta kolme vuotta kestäneestä prosessista saatiin arvokkaita kokemuksia juristibyrokratiasta ja samalla jonkin verran valtakunnallista näkyvyyttäkin erityisesti Kari Ahosen ja Sukuseurojen keskusliiton välityksellä.

